Kadúc, Miroslav, poslanec NR SR (2014-09-11):
Ďakujem pekne, pani predsedajúca. Dámy a páni, ono bolo to aj na výbore úsmevné, aj teraz sú tu určité humorné chvíle, ale ono vzhľadom na celú tú mozaiku ostatných dní je to smiech cez slzy. Nič iné. Tu už nikto nepochybuje o tom, že pre vládnu stranu neplatia princípy parlamentarizmu, právneho štátu, neplatí ústava, neplatí rokovací poriadok, neplatia žiadne pravidlá, žiadne pravidlá. Tu je len otázka, kto dáva tie direktívy. Odkiaľ prichádzajú? Áno, pri dni otvorených dverí, keď sa z neho stal deň zatvorených dverí, to bol pán predseda Paška. Pri vyradení bodov, protiprávnych, protiprávne vyradenie, čo sa tu údajne stalo iba jeden jediný raz, nadviažem na pána poslanca Poliačika, kedy to robil Mečiar, že vraj iba raz a iba jeden bod. Tu ich bolo desať či jedenásť, len tak, bez kropají potu na čele pána predsedu a na návrh pani podpredsedníčky Laššákovej. Skrátené konanie nedávne? Mimoriadne okolnosti? To boli ktoré? Vianoce neprichádzajú každý rok v decembri? Ale prichádzajú. Páni poslanci, najmä pán minister Richter, ktorý tu nie je, s jeho aparátom, väčším ako je čínska centrála politbyra, zaspal, podriemkaval a potom sa zobudil. Alebo to bola agenda ku komunálnym voľbám? Ak by to bola, predpokladám, pani podpredsedníčka by to navrhla vyradiť. Neurobila tak. Mozaika, ako to SMER myslí so správou našej krajiny a s justíciou, sa naozaj dotvára do obludných rozmerov. Proces odvolania pána Čima, ktorý prišiel bleskovo, z ničoho nič, ani nie deň predtým, vlastne večer deň predtým, pán predseda Madej mi povie: Prišlo to o pol štvrtej deň predtým. Je to podľa neho dostatok. No pre mňa určite nie. Čo bolo horšie, na čo poukázala pani poslankyňa Žitňanská, návrh prišiel účelovo pripravený. Pripravený omnoho skôr, ako mohol ktokoľvek, pardon, ako mohol ktokoľvek z opozície o tom vedieť. Všetci alebo tí hlavní z vládnej strany to vedeli. Tá disproporcia je úplne jasná. A tak dôležitá funkcia, ako je funkcia člena Súdnej rady práve v týchto chvíľach, kedy pôjde o každý jeden hlas, určite vyžadovala tohto kandidáta vypočuť. Nič takého sa na výbore nestalo. Či chceme, alebo nechceme, člen Súdnej rady, ktorý môže byť kedykoľvek odvolaný, nie je nezávislý. Preto členovia Súdnej rady, ktorí sú nominovaní vládnou stranou, zrejme nie sú nezávislí. Vládna strana si pripravuje živnú pôdu a systematicky deformuje justíciu cez personálne nominácie. A boli to práve personálne nominácie a vytvorenie podmienok pre dosadenie ľudí, ktorí justícii za ostatných desať rokov poškodili. Nielenže to vládna strana robí zle a účelovo, domnievam sa, že to robí aj v rozpore so zákonom. Pani podpredsedníčka, ja som nezachytil, a ak si dobre čítam rokovací poriadok, myslím, že je to § 24 alebo 25, že o bode schôdze sa môže rokovať iba vtedy, ak boli doručené materiály všetkým poslancom komplet 24 hodín pred začatím rokovania. Nezachytil som, že by sme akýmkoľvek, či všeobecným súhlasom tento bod prelomili. Ak sa tak nestalo o tomto bode, ak sa tak nestalo, o tomto bode rokujeme nezákonne, v rozpore s rokovacím poriadkom, pani podpredsedníčka, pani predsedajúca. Čiže nemali by sme o ňom vôbec rokovať. A argument „schválili sme program schôdze“ nie je argument, pretože zákon jasne hovorí o tom, že všetky materiály musia byť doručené 24 hodín. Materiál pána Slovinského, som sa dozvedel inak o jeho mene dneska, dneska z jednej televízie, prišiel až dnes na výbor. Dnes na výbor, nie včera. Podľa mňa to je krátko. Dnes. Ak sa nestalo to, čo predpokladá rokovací poriadok, toto rokovanie o tomto bode nie je v súlade so zákonom, je v rozpore so zákonom.